b'\n_START_ARTICLE_\nKarantanija\n_START_SECTION_\nIstorija\n_START_PARAGRAPH_\nValstyb\xc4\x97s susidarymo i\xc5\xa1takos ne\xc5\xbeinomos. Kai kurie istorikai daro prielaid\xc4\x85, kad valstyb\xc4\x97 egzistavo jau VII a. ir tapatina j\xc4\x85 su vieninteliu \xc5\xbeinomu to laikotarpio kunigaik\xc5\xa1\xc4\x8diu Valuku, kurio valdos sudar\xc4\x97 dal\xc4\xaf Samo valstyb\xc4\x97s vald\xc5\xb3._NEWLINE_Pirm\xc4\x85 kart\xc4\x85 ra\xc5\xa1ytiniuose \xc5\xa1altiniuose minima tik 745 m., kai Karantanija pateko Bavar\xc5\xb3 kunigaik\xc5\xa1tyst\xc4\x97s priklausomyb\xc4\x97n. Tai paskatino Bavarijos kunigaik\xc5\xa1\xc4\x8di\xc5\xb3 u\xc5\xbekariavimai rytuose, o i\xc5\xa1 kitos pus\xc4\x97s - avar\xc5\xb3 gr\xc4\x97sm\xc4\x97 i\xc5\xa1 ryt\xc5\xb3. Bavarijos kunigaik\xc5\xa1tis Tasilas III prad\xc4\x97jo Karantanijos kristianizacij\xc4\x85._NEWLINE_788 m. Karantanij\xc4\x85 kartu su Bavarija nukariavo Karolis Didysis, kuris j\xc4\x85 prijung\xc4\x97 kaip Frank\xc5\xb3 imperijos vasal\xc4\x99, ir inkorporavo \xc4\xaf Friulio kunigaik\xc5\xa1tyst\xc4\x99. Tuo metu karantanai vis dar rinko savo vietinius kunigaik\xc5\xa1\xc4\x8dius. 819 ir 823 vietos gyventojai sukilo prie\xc5\xa1 karoling\xc5\xb3 vald\xc5\xbei\xc4\x85, o 827 m. valstyb\xc4\x99 nusiaub\xc4\x97 bolgarai. Ma\xc5\xbedaug nuo 817 m. Karantanijoje prad\xc4\x97ti skirti imperijos prefektai, paklusn\xc5\xabs centrinei vald\xc5\xbeiai. J\xc5\xb3 tradicija buvo t\xc4\x99siama iki 869 m., ir jiems pakluso taip pat ir Kraina (tuo metu vadinama Savos grafyste) bei Ryt\xc5\xb3 Panonijos kunigaik\xc5\xa1tyst\xc4\x97 iki pat Dunojaus._NEWLINE_828 m. Karintija v\xc4\x97l sugr\xc4\x85\xc5\xbeinta Bavarijai, kuri\xc4\x85 tuo metu vald\xc4\x97 Karolingas Liudvikas Vokietis. \xc4\xae Karantanij\xc4\x85 prad\xc4\x97ti skirti bavar\xc5\xb3 kilm\xc4\x97s grafai, kurie pakeit\xc4\x97 vietinius kunigaik\xc5\xa1\xc4\x8dius. Jie buvo pavald\xc5\xabs bavar\xc5\xb3 kunigaik\xc5\xa1\xc4\x8diams. Tap\xc4\x99s Ryt\xc5\xb3 Frank\xc5\xb3 karalyst\xc4\x97s karaliumi Liudvikas Vokietis 856 m. Bavarijos valdovu paskyr\xc4\x97 savo s\xc5\xabn\xc5\xb3 Karloman\xc4\x85. I\xc5\xa1 jo laik\xc5\xb3 \xc5\xbeinomas Karintijos grafas Pabo, kuris buvo nei\xc5\xa1tikimas, ir 861 m. Karlomanas j\xc4\xaf pakeit\xc4\x97 bavar\xc5\xb3 kilm\xc4\x97s prefektu Gundacharu._NEWLINE_V\xc4\x97liau Karintijos valdovu paskirtas nesantuokinis Karlomano s\xc5\xabnus Arnulfas Karintietis. Jis sustiprino savo \xc5\xa1al\xc4\xaf, i\xc5\xa1 kurios vald\xc4\x97 ir kitas slav\xc5\xb3 valdas. Jo laikais Karantanija tapo \xc5\xbeinoma kaip karalyst\xc4\x97 (lot. Regnum Carantanum). Savo klest\xc4\x97jimo vir\xc5\xa1\xc5\xabn\xc4\x99 ji pasiek\xc4\x97 880 m. Ta\xc4\x8diau netrukus po to i\xc5\xa1kilo naujos i\xc5\xa1orin\xc4\x97s gr\xc4\x97sm\xc4\x97s. \xc5\xa0iaur\xc4\x97s rytuose grasino Svatopluko Did\xc5\xbeioji Moravija, o rytuose - madjarai. Jie siaub\xc4\x97 rytines teritorijas, o Arnulfas buvo \xc4\xafsitrauk\xc4\x99s \xc4\xaf Imperijos sosto paveld\xc4\x97jimo intrigas. Tai l\xc4\x97m\xc4\x97 Ryt\xc5\xb3 Panonijos kunigaik\xc5\xa1tyst\xc4\x97s ir kit\xc5\xb3 sri\xc4\x8di\xc5\xb3 praradim\xc4\x85._NEWLINE_887 m. tap\xc4\x99s Ryt\xc5\xb3 Frank\xc5\xb3 karaliumi, Arnulfas susitaik\xc4\x97 su pralaim\xc4\x97jimais Karantanijoje. Jo imperija buvo priversta atitraukti savo rytines sienas, atiduodama kadaise valdytas sritis madjarams. 889 m. i\xc5\xa1 Karintijos valstyb\xc4\x97s liku\xc4\x8di\xc5\xb3 jis \xc4\xafk\xc5\xabr\xc4\x97 kelet\xc4\x85 mark\xc5\xb3. Tarp j\xc5\xb3 buvo Karintijos marka ir Krainos marka.'